Plaaslike bekendstelling: Toyota C-HR – mooi moderne modesDie Toyota C-HR (Foto: Toyota) Vreeslike “moderne” motors word dikwels bekendgestel as bemarkingfoefies om die publiek sover te kry om die een of ander “nie-op-standaard”-handelsmerk te koop. Gewoonlik is dit nie die beste besluit om te neem nie… Toyota is wel ŉ huishoudelike naam in Suid-Afrika en almal het een of het een gehad, of hul pa of oupa. Die nuwe C-HR is splinternuut en hoewel dit nie almal se smaak mag wees nie, trek hy aandag soos ŉ stoute stiefkind in die kerk. Daar is verskeie hoeke en lyne – visueel is die C-HR ŉ taai klap in die tradisionele gesig. Pa en oupa het hulle beurt gehad, dié een is vir die kinders, kleinkinders of agterkleinkinders. Die binneruim is ultramodern, maar tog Toyota. Nuut – maar jy ken hom van iewers af. Die kajuit is ergonomies uitgelê en die sitplekke kan in en uit sowel as op en af stel, nes die stuurwiel ook. Die twee verstellings verseker dat jy lekker vinnig gemaklik is. Outomatiese klimaatbeheer op die + spesifikasievlakmodelle en ŉ raakskermklankstelsel rond die pakket mooi af. Die kattebak is vir my bietjie knap – maar ek met my drie kinders is nie noodwendig die C-HR se teikenmark nie. Daar skuil darem ŉ volgrootte spaarwiel onder die kattebak se vloer. Die Toyota C-HR (Foto: Toyota) Die splinternuwe 1,2 liter turbo-viersilinder onder die enjinkap is regtig lekker. Dalk net 1,2 liter, maar trek ver bo sy gewig. Die 85kW en 185Nm is nie te versmaai nie en die C-HR sal draf van 0 – 100 km/h in 10,9 sekondes en aanhou nael tot op 190 km/h. Brandstofverbruik is regtig puik, ons het op die toetsroete 4,8 ℓ/100 km behaal toe ons mooi rustig ry op die snelweg, en 6,4 ℓ/100 km op die agterpaaie met ŉ meer “voet-in-die-hoek”-bestuurstyl. Daar is twee ratkaste beskikbaar, ŉ gewone sesganghandrat of ŉ sewespoed-palwisseltransmissie (CVT). Iets wat ek en my bestuursmaat wel opgelet het, is dat die C-HR regtig indrukwekkend goed geveer is. Hy klou heeltemal goed om draaie, maar as die pad ondeund raak is hy soepel en gemaklik. In die ou dae kon ŉ mens nie jou brood so aan albei kante gebotter hê nie. Deesdae is dit wel moontlik. Om die C-HR te kon bekendstel teen sy prys het Toyota SA besluit om laer spesifikasievlak modelle te kies as wat oorsee beskikbaar is. Die C-HR in Suid-Afrika kom slegs met twee lugsakke en dan die ander gewone veiligheidsmiddels soos ABS, noodremhulp, elektroniese remkragverdeling, opdraande-wegtrekhulp en voertuigstabiliteitsbeheer. Ons sal die C-HR weer kry vir ŉ meer diepgaande resensie en vergelyking teen sy mededingers. Ek dink teen die prys is dit ŉ lekker motor wat goed toegerus is met ŉ lekker enjintjie … en dit bly ŉ Toyota. Die reeks lyk so: Die reeks word gedek deur ŉ 3 jaar/ 100 000 km waarborg en 5 jaar/ 90 000 km diensplan. Diensintervalle is elke 15 000 km.